S-384/2007

Mál þetta, sem var dómtekið þann 1. febrúar sl., hefur sýslumaðurinn á Akureyri höfðað hér fyrir Héraðsdómi Norðurlands eystra með tveimur ákærum á hendur X.

Með ákæru útgefinni 15. nóvember 2007 er ákærða gefið að sök umferðarlagabrot, með því að hafa föstudaginn 12. október 2007 ekið bifreiðinni UD-872, undir áhrifum fíkniefna (amfetamíns 60 ng/ml) frá heimili sínu, uns lögreglan stöðvaði akstur hans við hús nr. 2 í Höfðahlíð á Akureyri. Er þetta í ákæru talið varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. 5. gr. laga nr. 66, 2006.

Með ákæru útgefinni 27. nóvember 2007 er ákærða gefið að sök umferðarlagabrot og fíkniefnabrot, með því að hafa fimmtudaginn 11. október 2007 ekið bifreiðinni UD-872, undir áhrifum fíkniefna (amfetamíns 155 ng/ml) frá Reykjavík áleiðis til Akureyrar, uns lögreglan stöðvaði akstur hans á Norðurlandsvegi við býlið Moldhauga í Hörgárbyggð og fyrir að hafa verið með í vörslum sínum í bifreiðinni 0,52 grömm af amfetamíni. Er þetta í ákæru talið varða við 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. 5. gr. laga nr. 66, 2006 og 2. gr., sbr. 5. gr. og 6. gr. laga um ávana- og fíkniefni nr. 65, 1974, sbr. lög nr. 60, 1980, sbr. lög nr. 13, 1985 og sbr. lög nr.82, 1998 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001.

Þess er krafist að ákærði verði dæmdur til refsingar og til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. 18. gr. laga nr. 66, 2006 og til að sæta upptöku á 0,52 grömmum af amfetamíni, sem lögreglan lagði hald á og tilgreint er í efnaskrá nr. 12.677, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Ákærði hefur komið fyrir dóm og játað sök. Með játningu hans, sem ekki er ástæða til að efa að sé sannleikanum samkvæm, er nægilega sannað að hann hafi framið þá háttsemi sem honum er gefin að sök í ákæru og þar er rétt heimfærð til laga. Verður lagður dómur á málið án frekari sönnunarfærslu með heimild í 125. gr. laga nr. 19/1991.

Ákærði á samkvæmt vottorði sakaskrár ríkisins nokkurn sakaferil að baki en frá árinu 1997 hefur hann sex sinnum hlotið refsingu vegna brota á umferðarlögum, almennum hegningarlögum og lögum um ávana- og fíkniefni. Þau atriði í sakaferli ákærða sem hér skipta máli eru að þann 25. september 1998 gekkst hann undir sátt hjá lögreglustjóra vegna ölvunaraksturs með greiðslu 48.000 króna sektar og sviptingu ökuréttar í 8 mánuði. Þá var ákærði með viðurlagaákvörðun héraðsdóms þann 20. febrúar 2002 sviptur ökurétti í tvö ár auk þess sem honum var gerð 160.000 króna sekt. Loks var hann með dómi héraðsdóms þann 7. júní 2005 dæmdur í tveggja mánaða fangelsi, skilorðsbundið í þrjú ár, til greiðslu 70.000 króna sektar og sviptur ökurétti í 6 mánuði fyrir ölvunarakstur og brot á lögum um ávana- og fíkniefni.

Með brotum sínum nú hefur ákærði rofið skilorð síðastnefnda dómsins og ber að taka hann upp og dæma ákærða refsingu í einu lagi sbr., 60. gr. almennra hegningarlaga. Þykir refsing hans nú hæfilega ákveðin fangelsi í þrjá mánuði en ekki þykja efni til að skilorðsbinda refsinguna að neinu leyti. Ákærði er nú sakfelldur fyrir að hafa í tvígang brotið gegn 45. gr. A umferðarlaga nr. 50, 1987 en ítrekunartengsl eru á milli þess ákvæðis og ákvæðis 45. gr. sömu laga. Hér er því um þriðju ítrekun að ræða og ber því að svipta ákærða ökurétti ævilangt, sbr. 3. mgr. 101. gr. nefndra umferðarlaga.

Dæma ber ákærða til að greiða allan kostnað sakarinnar, 216.192 krónur, þar með talin þóknun skipaðs verjanda ákærða, S-kk-ef G-kk-ef hdl., sem ákveðst að virðisaukaskatti meðtöldum eins og greinir í dómsorði.

Dóm þennan kveður upp E-kk-nf S-kk-nf héraðsdómari.

D Ó M S O R Ð :

Ákærði, X, sæti fangelsi í 3 mánuði.

Ákærði er sviptur ökurétti ævilangt frá birtingu þessa dóms að telja.

Ákærði greiði 216.192 krónur í sakarkostnað, þar með talda þóknun skipaðs verjanda síns, S-kk-ef G-kk-ef hdl., 60.000 krónur.

Gerð eru upptæk 0,52 grömm af amfetamíni með nr. 12.677 í efnaskrá lögreglu.

.